《偶成十八韵》
明代·王跂

石显方含宪，匡衡实要枢。
甘陈功屡抑，堪猛眷终诛。
奏固阴司草，阿新浪结徒。
祸胎成唯诺，国柄博睢盱。
日月宁无照，风云亦有衢。
大横芒已耀，小畜血仍孚。
巾褐无遗壑，旌蒲更满途。
一开钩党禁，复录矢忠儒。
喜簿初矜宠，哀郎竟戮谀。
降娄门莠烂，渴蜺井桐枯。
红朽群窥指，高明魅啸呼。
登墙负子险，据地刎喉愚。
受爵一方怨，辞权万指孤。
真人疑冠玉，假鬼诋匏壶。
子羽何嫌面，维摩好施须。
悲歌终日夜，乐酒且须臾。
门下谁弹铗，闺中孰窃符？蔡雍倘相识，定为一长吁。